**КОМИ РЕСПУБЛИКАСА ПРАВИТЕЛЬСТВОЛÖН ШУÖМ**

**Социальнӧй тӧдчанлуна литература бӧрйӧм кузя экспертнӧй сӧвет йылысь**

Национальнӧй книгоиздание видзӧм да сӧвмӧдӧм кузя государственнӧй политикалысь могъяссӧ да Коми Республикаса олысьясӧс социальнӧй тӧдчанлуна литератураӧн могмӧдӧмсӧ олӧмӧ пӧртӧм могысь Коми Республикаса Правительство шуис:

1. Лӧсьӧдны Социальнӧй тӧдчанлуна литература бӧрйӧм кузя экспертнӧй сӧвет да вынсьӧдны сэтчӧ пырысьяссӧ 1 №-а содтӧдын индӧм серти.

2. Вынсьӧдны:

Социальнӧй тӧдчанлуна литература бӧрйӧм кузя экспертнӧй сӧвет йылысь положение 2 №-а содтӧдын индӧм серти.

Социальнӧй тӧдчанлуна литературалӧн творческӧй проектъяс конкурс серти бӧръян пӧрадок 3 №-а содтӧдын индӧм серти.

3. Тайӧ шуӧмсӧ олӧмӧ пӧртӧм бӧрся видзӧдны Коми Республикаса Юралысьӧс Медводдза вежысь А.Л. Черновлы.

Коми Республикаса Юралысь В.Торлопов

Сыктывкар

2009 вося июль 20 лун

214 №

ВЫНСЬÖДÖМА

Коми Республикаса Правительстволӧн

2009 во июль 20 лунся 214 №-а шуӧмӧн

(1 №-а содтӧд)

Социальнӧй тӧдчанлуна литература бӧрйӧм кузя экспертнӧй сӧветӧ

**ПЫРЫСЬЯС**

|  |  |  |
| --- | --- | --- |
| Чернов А.Л. | - | Коми Республикаса Юралысьӧс Медводдза вежысь (Экспертнӧй сӧветса веськӧдлысь) |
| Челпановский Д.Н. | - | Печать да юӧр сетан Коми Республикаса агентствоӧн юрнуӧдысь (Экспертнӧй сӧветса веськӧдлысьӧс вежысь) |
| Канева Т.В. | - | Печать да юӧр сетан Коми Республикаса агентстволӧн котыртан да аналитическӧй юкӧнса начальник (Экспертнӧй сӧветса секретар) |
| Бутырева Г.В. | - | «АРТ» журнал редакция» Коми Республикаса асшӧрлуна учреждениеӧн юрнуӧдысь (юралысь редактор) (сёрнитчӧмӧн) |
| Гурленова Л.В. | - | Сыктывкарса государственнӧй университетлӧн искусство факультетса декан (сёрнитчӧмӧн) |
| Иевлева Е.А. | - | «Коми Республикаса национальнӧй библиотека» государственнӧй учреждениеса директорӧс вежысь (сёрнитчӧмӧн) |
| Козлова Е.В. | - | «Россияса гижысь котыр» став Россияса общественнӧй организациялӧн региональнӧй юкӧнса – Коми Республикалӧн гижысь котырса веськӧдлысь (сёрнитчӧмӧн) |
| Козулина С.Г. | - | Коми Республикаса национальнӧй политика министерстволӧн государственнӧй кывъяс да официальнӧй вуджӧдчӧм кузя юкӧнса начальник |
| Панюкова Г.И. | - | Коми Республикаса йӧзӧс велӧдан министерстволӧн челядьӧс школаӧдз ӧтув велӧдан юкӧнса медыджыд специалист-эксперт |
| Сметанин А.Ф. | - | Россияса наука академиялӧн Урал юкӧнса Коми наука шӧринлӧн Кыв, литература да история институтса директор (сёрнитчӧмӧн) |
| Харитонова Т.П. | - | Коми Республикаса культура министерстволӧн профессиональнӧй искусство юкӧнса начальник |
| Молоткова М.А. | - | «Шӧр библиотечнӧй система» муниципальнӧй культура учреждениеса директор (сёрнитчӧмӧн) |
| Федина М.С. | - | Сыктывкарса государственнӧй университетлӧн коми да финн-йӧгра филология кафедраса доцент, Финн-йӧгра наука да велӧдан шӧринӧн юрнуӧдысь (сёрнитчӧмӧн). |

ВЫНСЬÖДÖМА

Коми Республикаса Правительстволӧн

2009 во июль 20 лунся 214 №-а шуӧмӧн

(2 №-а содтӧд)

Социальнӧй тӧдчанлуна литература бӧрйӧм кузя

экспертнӧй сӧвет йылысь

**ПОЛОЖЕНИЕ**

1. Социальнӧй тӧдчанлуна литература бӧрйӧм кузя экспертнӧй сӧвет (водзӧ – Сӧвет) лӧсьӧдсьӧ, медым видлавны да индыны конкурс серти бӧрйӧм кывкӧртӧдъяс кузя социальнӧй тӧдчанлуна литература, кутшӧмӧс вӧзйӧны йӧзӧдны (лэдзны) Коми Республикаса олысьяслы коланлун вылӧ.

2. Аслас уджын Сӧвет мыджсьӧ Россия Федерацияса Оланподув, федеральнӧй оланпасъяс да Россия Федерацияса мукӧд нормативнӧй правовӧй акт, Коми Республикаса Оланподув, Коми Республикаса оланпасъяс да Коми Республикаса мукӧд нормативнӧй правовӧй акт вылӧ, а сiдзжӧ тайӧ Положение вылӧ.

3. Сӧветлӧн шӧр могъяс:

1) бӧрйыны социальнӧй тӧдчанлуна литература сiйӧс йӧзӧдӧм кузя план лӧсьӧдӧм могысь;

2) сетны рецензия социальнӧй тӧдчанлуна литература рукописьяслы;

3) лӧсьӧдны вӧзйӧмъяс социальнӧй тӧдчанлуна литературалысь верктуя изданиеяс йӧзӧдӧм кузя;

4) пыртны вӧзйӧмъяс социальнӧй тӧдчанлуна литературалӧн тираж, найӧс оформитӧм да полиграфия боксянь вӧчӧм кузя.

4. Сетӧм могъяссӧ олӧмӧ пӧртӧм могысь Сӧветлӧн эм право:

1) урчитӧм пӧрадок серти сёрнитчӧмӧн корны Сӧветлӧн заседаниеяс вылӧ найӧс, кодъяс право боксянь лоӧны произведениеясса рукопись кутысьясӧн;

2) корны экспертиза нуӧдӧм вылӧ, рукописьяс видлалӧмкӧд йитчӧм мукӧд юалӧм решитӧм могысь лӧсялана юкӧнса специалистъясӧс;

3) корны Коми Республикаса министерствояссянь да олӧмӧ пӧртысь власьт мукӧд органсянь, учреждениеяссянь да общественнӧй организацияяссянь социальнӧй тӧдчанлуна литература йӧзӧдӧмын планъяс лӧсьӧдӧм кузя вӧзйӧмъяс да донъялана гижӧдъяс.

5. Сӧветӧ пырысьяссӧ вынсьӧдӧ да вежлалӧ Коми Республикаса Правительство. Сӧветӧ пырӧны веськӧдлысь, сiйӧс вежысь, секретар да Сӧветӧ пырысьяс.

6. Сӧветса уджӧн юрнуӧдӧ веськӧдлысь.

Веськӧдлысь:

1) юрнуӧдӧ Сӧветса уджӧн;

2) котыртӧ Сӧветлысь удж;

3) видзӧдӧ, кыдзи пӧртсьӧны олӧмӧ Сӧветӧн примитӧм решениеяс.

Сэк, кор Сӧветса веськӧдлысь абу, сылӧн тшӧктӧм серти сылысь уджсӧ вӧчӧ Сӧветса веськӧдлысьӧс вежысь.

Сӧветса секретар:

1) дасьтӧ Сӧветлӧн заседаниеяс кежлӧ материалъяс;

2) нуӧдӧ Сӧветса заседаниеяслысь сёрнигижӧдъяс да оформитӧ найӧс, а сiдзжӧ лӧсьӧдӧ сёрнигижӧдысь юкӧнъяс;

3) Сӧветса веськӧдлысьлӧн тшӧктӧм серти лӧсьӧдӧ решение проектъяс да мукӧд документ, мый йитчӧма Сӧветлӧн уджкӧд;

4) юӧртӧ Сӧветӧ пырысьяслы лоан заседаниеяс йылысь, сетӧ налы колана документъяс;

5) видзӧ да обработайтӧ Сӧветса документъяс.

7. Сӧветлӧн котыртан уджӧн лоӧны заседаниеяс, кутшӧмъяс лоӧны правомочнӧйӧн, заседание вылын кӧ эмӧсь Сӧветӧ пырысьяс лыдысь джынсьыс абу этшаджыкӧн. Заседание нуӧдӧм йылысь решениеяссӧ примитӧ Сӧветса веськӧдлысь, кор сiйӧ абу – Сӧветса веськӧдлысьӧс вежысь. Сӧветса заседание нуӧдӧны колана дырйи, но вонас ӧтиысь оз шочджыка.

Сӧветса решениеяс примитсьӧны восьсӧн гӧлӧсуйтӧмӧн, заседание вылын вӧлысь Сӧветӧ пырысьяслӧн унджык гӧлӧс серти.

Кор Сӧветӧ пырысьяслӧн гӧлӧс лыдыс ӧткодь, решайтан гӧлӧсыс лоӧ Сӧветса веськӧдлысьлӧн, а кор сiйӧ абу – Сӧветса заседание вылын веськӧдлысьӧн лоысь сiйӧс вежысьлӧн.

Сӧветса решениеяс оформитӧны сёрнигижӧдъясӧн, кутшӧмъясӧс кырымалӧны веськӧдлысь да секретар.

ВЫНСЬÖДÖМА

Коми Республикаса Правительстволӧн

2009 во июль 20 лунся 214 №-а шуӧмӧн

(3 №-а содтӧд)

Социальнӧй тӧдчанлуна литературалысь

творческӧй проектъяс конкурс серти бӧръян

**ПÖРАДОК**

1. Тайӧ Пӧрадокыс индӧ социальнӧй тӧдчанлуна литературалысь творческӧй проектъяс конкурс серти бӧръян процедурасӧ (водзӧ – конкурс серти бӧрйӧм).

2. Конкурс серти бӧрйӧмсӧ нуӧдӧ Социальнӧй тӧдчанлуна литература бӧрйӧм кузя экспертнӧй сӧвет (далее – Сӧвет).

3. Социальнӧй тӧдчанлуна литератураӧн лыддьыссьӧны Коми Республикаса авторъяслӧн вылыс литературнӧй мастерствоа произведениеяс, кутшӧмъяс колӧны Коми Республикаса библиотекаясын, велӧдан учреждениеясын да олысьяслы:

1) тӧдмӧдӧны государственнӧй, национальнӧй, культурнӧй да историческӧй донаторъясӧн;

2) воспитывайтӧны быдмысь поколениелысь вылыс нравственнӧй качество да чужтӧны ас му дорӧ муслун, история да культура наследие дорӧ пыдди пуктӧм;

3) пропагандируйтӧны активнӧй гражданскӧй позиция, дзоньвидза оласног;

4) отсалӧны сӧвмыны интеллектуальнӧя да духовнӧя.

4. Конкурс серти бӧрйӧмлӧн шӧр критерийяс:

1) произведениелӧн (гижан кывйыс, литературнӧй стильыс, композицияыс) вылыс художественнӧй тшупӧдын;

2) темаыс зэв тӧдчана;

3) литератураыс колӧ уна лыддьысьысьлы.

5. Социальнӧй тӧдчанлуна литературалысь творческӧй проектъяссӧ (водзӧ – творческӧй проект) вӧзйӧны Сӧветлы видлалӧм вылӧ издательствояс да небӧг лэдзысь организацияяс, кодъяс уджалӧны Коми Республика мутасын (водзӧ – участвуйтысь), право боксянь литература произведение кутысьлӧн сӧгласие серти.

6. Конкурс серти бӧрйӧмын участвуйтӧм вылӧ участвуйтысь сетӧ Сӧветӧн урчитӧм кадколастӧ татшӧм документъяс:

1) конкурс серти бӧрйӧмын участвуйтӧм вылӧ заявка тайӧ Пӧрадок дорӧ содтӧдын индӧм форма серти (бумага вылын);

2) творческӧй проектлы аннотация ӧти лист бокысь абу кузьджык (бумага вылын), кӧнi гижӧма:

а) творческӧй проектлӧн тыр (рабочӧй) ним;

б) произведениелӧн (произведениеяслӧн) литературнӧй жанр;

в) произведениелӧн (произведениеяслӧн) автор (авторъяс) йылысь юӧръяс ов, ним, вич, уджалан места индӧмӧн;

г) произведениелӧн (произведениеяслӧн) тема да дженьыд сюрӧс;

3) лӧсялана юкӧнса специалистъяслӧн рецензияяс (донъялана гижӧдъяс), художественнӧй литератураса произведениеяслы – Коми Республикаса гижысь котырӧ пырысьяслӧн (бумага вылыын);

4) творческӧй проектса авторкӧд (авторъяскӧд) да (либӧ) составителькӧд (составительяскӧд) участвуйтысьӧн эскӧдӧм сёрнитчӧм копия, мый сетӧ право конкурс серти бӧрйӧмын участвуйтӧм вылӧ (составнӧй произведениеяслы – автор-составительяскӧд да произведениеясса авторъяскӧд сёрнитчӧм копияяс, мыйӧн вӧдитчӧны тайӧ составнӧй произведение лӧсьӧдiгӧн) (бумага вылын);

5) изданиелысь оригинал-макет художественнӧя оформиттӧг бумага вылын да CD-R диск вылын Page Maker либӧ Corel Draw уджтасын шрифтъяссӧ, мый серти верстайтӧма оригинал-макетсӧ, содтӧмӧн.

Тай ӧ Пӧрадоксӧ торкӧмӧн оформитӧм материалъяс оз видлавсьыны.

7. Сӧвет видлалӧ конкурс серти бӧрйӧмын участвуйтӧм вылӧ заявкаяссӧ да на дорӧ сетӧм документъяссӧ, кутшӧмъясӧс индӧма тайӧ Пӧрадокса 6 пунктын, да лӧсьӧдӧ социальнӧй тӧдчанлуна литература лыддьӧг, медым лӧсьӧдны сiйӧс йӧзӧдӧм кузя план.

Конкурс серти бӧрйӧмын участвуйтысьяслы юӧртӧны видлалан кывкӧртӧдъяс йылысь Сӧветса заседание нуӧдан лунсянь кык вежон чӧжӧн.

8. Социальнӧй тӧдчанлуна литература лыддьӧг мӧдӧдсьӧ Печать да юӧр сетан Коми Республикаса агентствоӧ социальнӧй тӧдчанлуна литература йӧзӧдан план лӧсьӧдӧм вылӧ.

Социальнӧй тӧдчанлуна литература йӧзӧдан план вынсьӧдсьӧ Печать да юӧр сетан Коми Республикаса агентстволӧн тшӧктӧдӧн.

Социальнӧй тӧдчанлуна литературалысь

творческӧй проектъяс конкурс серти

бӧръян пӧрадок дорӧ

СОДТÖД

Социальнӧй тӧдчанлуна литературалӧн творческӧй проектъяс конкурс серти бӧрйӧмын участвуйтӧм вылӧ заявка

**ФОРМА**

Йӧзӧдысь организация\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

организациялӧн тыр ним

Документ, мый серти йӧзӧдысь организациялӧн эм право сетны творческӧй проектсӧ конкурсын участвуйтӧм вылӧ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_.

документ ним, кывкӧртӧдлӧн номер да кадпас

Творческӧй проектлӧн автор (ъяс), составитель (яс)\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_.

О.Н.В. (тырвыйӧ)

Творческӧй проект ним\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_.

Литературалӧн тема серти юкӧд\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_.

Ыджда:

учётно-издательскӧй листъясӧн иллюстрацияяс тӧд вылӧ босьтӧмӧн\_\_\_\_\_\_\_\_\_\_\_;

авторскӧй листъясӧн иллюстрацияяс тӧд вылӧ босьтӧмӧн\_\_\_\_\_\_\_\_\_\_\_\_\_\_\_\_\_\_\_\_\_\_\_\_;

условно-печатнӧй листъясӧн иллюстрацияяс тӧд вылӧ босьтӧмӧн\_\_\_\_\_\_\_\_\_\_\_\_\_\_.

Кымын иллюстрация \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_.

Яръюгыдлун: текст\_\_\_\_\_\_\_\_\_\_ иллюстрацияяс\_\_\_\_\_\_\_\_\_\_\_\_\_\_ форзац \_\_\_\_\_\_\_\_\_\_\_\_\_\_.

Переплёт тип \_\_\_\_\_\_\_\_\_\_\_\_\_\_\_\_\_\_\_, плотносьт \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_.

Текст вылӧ бумага тип \_\_\_\_\_\_\_\_\_\_\_\_\_\_\_\_\_\_\_\_\_, плотносьт \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_.

Иллюстрация вылӧ бумага тип \_\_\_\_\_\_\_\_\_\_\_\_\_\_\_\_\_\_\_, плотносьт\_\_\_\_\_\_\_\_\_\_\_\_\_\_\_\_\_\_\_\_.

Формат\_\_\_\_\_\_\_\_\_\_\_\_\_\_\_\_\_\_\_\_\_\_\_

Йӧзӧдысь организациялӧн юридическӧй да фактическӧй инпас, йитчан телефонъяс \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_

йӧзӧдысь организация ним юрнуӧдысьлӧн кырымпас кырымпас гӧгӧрвоӧдӧм

П.М.

Исакова 10 081 пас